REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/154-21

21. maja 2021. godine

B e o g r a d

Na osnovu člana 84. stav 8. Poslovnika Narodne skupštine

Odbor za obrazovanje, nauku, tehnološki razvoj i informatičko društvo podnosi

**INFORMACIJU**

O DRUGOM JAVNOM SLUŠANjU NA TEMU:

„DRŽAVNI DATA CENTAR: INFORMACIONA BEZBEDNOST I ZAŠTITA PODATAKA“.

Odbor za obrazovanje, nauku, tehnološki razvoj i informatičko društvo, na petoj sednici, održanoj 28. aprila 2021. godine, u skladu sa čl. 83. i 84. Poslovnika Narodne skupštine, doneo je odluku o organizovanju javnog slušanja na temu: „Državni data centar: informaciona bezbednost i zaštita podataka“, na predlog Marine Raguš, predsednice Pododbora za informatičko društvo i digitalizaciju. Javno slušanje je održano 10. maja 2021. godine, u Državnom data centru, u Kragujevcu.

 Javno slušanje je počelo u 11,00 časova.

 Javnom slušanju su prisustvovali: Muamer Zukorlić, predsednik Odbora, Marko Atlagić, zamenik predsednika Odbora, Marina Raguš, predsednica Pododbora za informatičko društvo i digitalizaciju, Miloš Banđur, Milica Dačić, Nevena Đurić, Nataša Jovanović, Bratislav Jugović, Sofija Maksimović, Vladica Maričić, Milijana Sakić, Goran Spasojević i Ljubiša Stojmirović, članovi Odbora, Jelena Obradović, Biljana Jakovljević, Svetlana Milijić, Ana Pešić i Milan Radin, zamenici članova Odbora, kao i narodni poslanici: Dragana Barišić, Muamer Bačevac, Žarko Bogatinović, Bratimir Vasiljević, Nevena Veinović, Petar Vesović, Vladimir Grahovac, Tomislav Janković, Stanislava Janošević, Branimir Jovanović, Mina Kitanović, Goran Kovačević, Nikola Kožović, Vesna Krišanov, Nenad Krstić, Milija Miletić, Marina Mirković, Nenad Mitrović, Gojko Palalić, Olja Petrović, Nemanja Popović, Dušan Radojević, Momir Stojilković, Radovan Tvrdišić, Željko Tomić, Zoran Tomić, Ana Čarapić, Jelena Žarić Kovačević, Ana Beloica, Bosiljka Srdić, Slaviša Bulatović, Vladimir Orlić, Dragoljub Acković, Milorad Mijatović i Vladan Glišić.

 Učesnici javnog slušanja u svojstvu govornika, bili su: - predstavnici Kancelarije za informacione tehnologije i elektronsku upravu: Mihailo Jovanović, direktor, Zoran Mišić, zamenik direktora, Slaviša Antić, Ana Šarenac, Dragana Bećić i Milorad Stojanović, pomoćnici direktora, Marija Nikšić, Ana Petrović, Nevena Galonja, predstavnici „PR“ tima, Dejan Ristić, asistent direktora, Milan Josimov, pravni savetnik i Predrag Vučković, fotograf; - Svetlana Jovanović, predstavnica Kabineta predsednice Vlade RS; - predstavnici „UNDP“, Programa za razvoj: Slobodan Marković, tehnički savetnik za digitalnu upravu i predstavnik Parlamentarnog portfolia, Dražen Maravić; - predstavnici „IT“ zajednice: Ivan Minić, glavni i odgovorni urednik RNIDS i „Pojačalo“, Nikola Marković, predsednik Društva za informatiku Srbije i Radomir Lale Marković, „IT“ novinar.

 Učesnike je, u uvodnoj reči, pozdravio dr Muamer Zukorlić, predsednik Odbora. U uvodnim napomenama je posebno naglasio značaj pomoći koju je pružila Kancelarija za informacione tehnologije i elektronsku upravu vlade Republike Srbije, u tehničkom i organizacionom delu ovog javnog slušanja, kao i UNDP-u, koji je pružio neophodnu materijalnu podršku da bi se ovo javno slušanje održalo u Kragujevcu, u Državnom data centru. U nastavku izlaganja je izrazio impresiju samim objektom i tehničkom opremljenošću Držanog data centra, ali je pozdravio i ideju da se investira i u druge gradove Republike Srbije, a ne samo u Beograd. Istakao je da nije baš bio ubeđen, prilikom izlaganja ekspozea u Narodnoj skupštini, da će realizacija planova o digitalizaciji biti ostvarena u tako rekordnom roku, kao i da nije bio ubeđen da će neki od pomenutih projekata ugledati svetlost dana. Sada, priznaje, da je oduševljen Državnim data centrom i da taj početni skepticizam po pitanju digitalizacije potpuno nestaje. Tome je doprinelo i prvo javno slušanje, interesovanje za ovu temu i sada je potpuno uveren u uspeh ove serije javnih slušanja, kao i u uspešno približavanje teme digitalizacije svim potencijalnim i stvarnim korisnicima ovih usluga. U današnje vreme, izazov je pokazati i dokazati da će se Republika Srbija krupnim koracima razvijati u digitalnom smislu i u smislu informacionih tehnologija, ali da se neće dopusti da ljudskost, ako karakteristika nestane, i da čovek bude ugrožen na bilo koji način.

 Ovo javno slušanje je organizovano u „hibridnom modu“, što je uslovljeno propisanim zdravstvenim merama, ali i specifičnošću objekta u kome se održava javno slušanje, pa mnogi zainteresovi prate javno slušanje uživo, preko sajta Narodne skupštine (prenos je strimovan u realnom vremenu). U skladu sa tim, dr Vladimir Orlić, potpredsednik Narodne skupštine se uključio u rad putem skajpa i pozdravio sve prisutne, kao i sve koji prate održavanje ovog javnog slušanja putem direktnog prenosa. On je istakao da je Državni data centar pravi primer velikih promena u kojima se nalazi društvo u Srbiji. Ovaj centar omogućava skladištenje podataka na najvišem mogućem sigurnosnom nivou, kako državnih organa republike Srbije, tako i ostalih korisnika usluga ovog centra, zemalja iz neposrednog okruženja, koje se već uveliko raspituju za rad i usluge koje pruža Državni data centar u Kragujevcu. Primer dobre prakse za sve zemlje iz okruženja je svakako organizacija vakcinacije u Republici Srbiji, način na koji je osmišljena i način na koji je uspešno vođena. Za ovaj rezultat je najzaslužnija Kancelarija za IT vlade Republike Srbije, koja aktivno učestvuje u radu ovih javnih slušanja. Svima je poželeo uspešan rad.

 Marina Raguš, predsednik Pododbora za informatičko društvo i digitalizaciju je pozdravila sve prisutne, kao i one koji na daljinu prate prenos ovog javnog slušanja. Istakla je da je nova era koja je nastupila omogućila da se i Srbija takmiči sa drugim zemljama u digitalizaciji. Na ovom javnom slušanju će biti reči o informacionoj bezbednosti i zaštiti podataka, što je i pretpostavka nove industrijske revolucije – sajber bezbednost. Reč je dala Mihajlu Jovanoviću, direktoru Kancelarije za informacione tehnologije i elektronsku upravu vlade Republike Srbije, koji će ukratko predstaviti dosadašnja dostignuća Kancelarije, ali i aktivnosti koje Kancelarija planira za budući period.

 Mihajlo Jovanović je istakao da je razvoj elektronske uprave, kao servisa građana pre svega, prioritet Vlade, ali da bi se sve pogodnosti elektronske uprave pokazale u pravom svetlu, mora se izgraditi i odgovarajuća infrastruktura koja će podržati i omogućiti dalji razvoj digitalizacije. U skladu sa tim, i ovaj projekat Državnog data centra je pažljivo razrađivan i imao je ozbiljne pripreme. Projekat predviđa dve zasebne zgrade. Jedna će biti za državne organe i koristiće se i u komercijalne svrhe jer ima dovoljan kapacitet za te namene i ogromne mogućnosti, a druga zgrada je namenjena za specijalne namene, tačnije za bezbednosne službe. U drugoj zgradi će biti pohranjeni podaci MUP-a, vojske i BIA i ova zgrada ispunjava najviše standarde pouzdanosti (99,995%) i ima maksimalnu energetsku efikasnost. Kragujevac je izabran kao lokacija koja ima različitu tektonsku ploču u odnosu na Beograd i nije trusno područje, ima Univerzitet koji je potreban zbog ljudskog kadra i stručnjaka koji će raditi u Državnom data centru.

 Postoje određeni kriterijumi koji su morali biti ispunjeni da bi se omogućila dalja digitalizacija u Republici Srbiji. Jedan od osnovnih uslova je bio i izmena Zakona o informacionoj bezbednosti, a stalno se radi i analiza rizika koja zahteva i konstantnu obuku i usavršavanje zaposlenih. Da bi elektronska uprava bila funkcionalna, moraju se povezati sva ministarstva, što je i učinjeno, i napravljena je mreža državnih organa. Korisnici Državnog data centra su državna uprava i lokalna samouprava, Narodna skupština Republike Srbije, pokrajinska vlada. Komercijalni korisnici za sada su: kompanije Huawei, IBM, Sox, AIGO, Comradc, zatim Orion telekom, Srpska banka, Poštanska štedionica, Telekom Srbija, RTS. Da bi ovaj komercijalni deo uspašno poslovao, vlada Republike Srbije je osnovala „Data Claud Technology“ doo, posebnu firmu koja će se baviti samo ovim, komercijalnim poslovima, a Kancelarija će i dalje brinuti o državnim korisnicima.

 U elektronskoj evidenciji Državnog data centra se nalaze matične knjige, državljanstva, birački spisak, Centralni registar socijalnog osiguranja, Centralni registar stanovništva, jedinstveni Informacioni sistem prosvete, eInspektor, lokalna poreska administracija, dokumentacija Uprave za sprečavanje pranja novca. Originali svih ovih podataka se smeštaju u Data centar u Beogradu, a kopije se nalaze u Kragujevcu. U budućnosti se planira da Državni data centar u Kragujevcu dobije veštačku inteligenciju, super brzi računar koji je ujedno i platforma za veštačku inteligenciju. U Kragujevcu se trenutno nalazi veoma moćna platfoma „Pametna Srbija“, koja analizira i obrađuje velike količine podataka i sadrži platformu „Pametni gradovi“.

 Slaviša Antić, pomoćnik direktora Kancelarije je sve prisutne, kao i one koji na daljinu prate javno slušanje, upoznao sa nekim najvažnijim tehničkim podacima, površinom, kapacitetom i sitemima koji se tiču Državnog data centra u Kragujevcu. Osnovna karakteristika centra je da su svi sistemi razvojeni zbog bezbednosti podataka koji se tu nalaze i čuvaju. Sam objekat je sastavljen iz administrativnog i tehničkog dela i tehničkih blokova. Objekat dva, koji je namenjen za specijalne korisnike, ima još strože uslove za korišćenje, čak poseduje i Faradejev kavez. Sva napajanja (telekomunikaciono, energetsko i sistemi tehničkog obezbeđenja) su dodatno osigurana, kao i protivpožarni i bezbednosni sistem. Ovim izlaganjem je završen deo javnog slušanja kojim je predstavljen državni data centar.

 Javno slušanje je nastavljeno drugom sesijom, u kojoj je moderator bio predstavnik UNDP-a, Slobodan Marković, digitalni savetnik Kancelarije za podršku i razvoj. U ovom delu javnog slušanja, predstavnici najvažnijih nadležnih resora, kao i predstavnici medija su predstavili informacionu bezbednost i zaštitu podataka, svako iz svog ugla.

 Sava Savić, pomoćnik ministra iz Ministartsva za trgovinu, turizam i telekomunikacije je naglasio da je ovo ministrstvo nosilac normativnog okvira, kada je digitalizacija u Republici Srbiji u pitanju. Tema informacione bezbednosti je sitemski uređena od 2016. godine, ali je prisutan stalni fokus na praćenju najnovijih trendova u tom segmnetu, pa tako i u normativnom delu. Iz tog razloga se 2019. godine pristupilo i izmenama i dopunama Zakona, te se na sveobuhvatni način obuhvatila IKT bezbednost, pa je ocena ovog dela sistema veoma visoka i u delu primene politika i delu koji obuhvata podzakonska akta. IKT industrija u Republici Srbiji beleži ogroman rast u prethodnih par godina. Zbog toga je i urađena Strategija, koja je trenutno u postupku javne rasprave. Državni data centar u Kragujevcu predstavlja IKT sistem od posebnog značaja, te su mere zaštite na visokom i zavidnom nivou zbog značaja podataka koji su tu pohranjeni. Svi elektronski servisi koji danas funkcionišu (*on line* nastava, imunizacija, program za prijavljivanje novorođenčadi i dr.) su delo Kancelarije, što ujedno govori i o tome da je Republika Srbija spremna za potpunu digitalizaciju, a Državni data centar u Kragujevcu obezbeđuje državni integritet u bezbednosti pohranjenih podataka.

 Slobodan Nedeljković, pomoćnik ministra MUP-a je predstavio viđenje informacione bezbednosti iz ugla MUP-a kao i određene planove u budućnosti koje se tiču još efektivnije informacione bezbednosti i zaštite podataka. Značajno je istaći da MUP već 40 godina na određen način, čuva elektronske podatke građana, koje koriste i drugi državni oragni. Informaciona bezbednost se uvek drži na što većem nivou (trenutno je to kripto zaštita podataka), službenici koji obavljaju ove poslove su adekvatno obučeni i imaju stalne edukacije iz ove oblasti, a sam informacioni sistem je savremen. Obim posla koji beleži informacioni sistem MUP-a je u nekim danima i do dva miliona upita. Na Potalu državne uprave, MUP ima vodeću ulogu, što doprinosi i ogromnoj izloženosti rizicima. To je doprinelo da se razmišlja o još većoj zaštiti.

 MUP u okviru svojih institucionalnih nadležnosti utvrđuje identitet lica, upravlja i barata biometrijskim podacima, ali istovremeno i sarađuje sa svim subjektima na poboljšanju pravnih normi, jer je sajber kriminal u ogromnom porastu, naročito u doba pandemije kada je poslovanje svoh subjekata uglavnom bilo bazirano na rad na daljinu. Zbog svega toga je neophodno da se formira nacionalna institucija za izradu kripto algoritama, zbog većeg i boljeg nivoa zaštite podataka.

 Saradnja sa Državnim data centrom u Kragujevcu je veoma značajna iz razloga dupliranja podataka, a veliki kapacitet Data centra omogućava da se podaci centralizuju, a samim tim i da se bolje zaštite. U budućnosti se mora raditi na novim digitalnim servisima da bi se što više izašlo u susret građanima koji su krajnji korisnici, te se na taj način realizuje ušteda njihovog vermena i materijalnih sredstava. MUP snažno podržava inicijativu da Kancelarija IT vlade Republike Srbije kontroliše domen koji je dovoljan za sve državne organe i za specijalne namene bezbednosnih službi.

 Milan Sekulovski iz Mreže za sajber saradnju je istakao da je značaj saradnje u nacionalnom prostoru, kao i regionalna i međunarodna saradnja od ključnog značaja. Međusektorka saradnja je znatno poboljšana nakon 2015. godine, a CERT MUP-a se tako profilisao kao vodeći činilac. Ministarstvo trgovine, turizma i telekomunikacija je zaslužilo sve pohvale zbog konstntnog rada na poboljšanju zakonske regulative. U tom postupku ministartsvo uključuje sve aktere: i privatni sektor, i nevladine organizacije i akademsku zajednicu. Ova sinergija između uključenih aktera je i doprinela tako brzom razvoju sajber bezbednosti.

 Nephodna je i regionalna i međunarodna saradnja koja bi u budućnosti mogla da se kreće u dva nivoa. Prvi nivo bi bile politike sprovođenja zakona i iskustva u sprovođenju međunarodne Direktive, a drugi nivo bi bila saradnja u oblasti operativne sajber zaštite, pre svega regionalno, a zatim i na međunarodnom nivou. Ova vrsta saradnje i sada postoji, ali mora biti još kvalitetnija i intenzivnija, što može biti prevaziđeno obrazovanjem i zadržavanjem kadrova. Međunarodna inicijativa za intenzivniju regionalnu saradnju se ogleda kroz razne projekte, od kojih su neki realizovani, a neki će biti realizovani u bliskoj budućnosti.

 Luka Milinković, stručni saradnik za informacionu bezbednost PC PRESS je istakao da digitalni podaci u savremeno doba imaju veliku vrednost i da određeni neželjeni događaji mogu bitno da utiču na veliki gubitak značajnih podataka, te je samo čuvanje podataka veoma značajno. Zbog toga je i veoma bitna zakonska regulativa, a zatim i interne procedure koje regulišu čuvanje podataka.Razvoj novih tehnologija u Republici Srbiji je evidentan i postoje razni digitalni servisi koji građanima i državnim organima olakšavaju život i rad. Zbog toga i Državni data centar u Kragujevcu ima veliki značaj, jer predstavlja bitnu kariku u čuvanju podataka. Sajber kriminal se veoma brzo razvija, pa je neophodno da se zaštiti svaki uočeni propust, da bi se napadi predupredili. Iskustvo je pokazalo da je ljudski faktor najslabija karika u lancu, pa je edukacija kadrova od presudne važnosti. Bitne su i procedure, kako se i na koji način reaguje u kriznim situacijama u slučaju napada. Krađa podataka je prethodnih godina mnogo prisutna, pa je tako primećeno da je cena socijalnih podataka na crnom tržištu značajno porasla.

 Nakon pauze, u vremenu koje je predviđeno za postavljanje pitanja, u diskusiji su učestvovali: Mihailo Jovanović, direktor Kancelarije za informacione tehnologije Vlade Srbije, Sava Savić, pomoćnik ministra iz Ministratsva za trgovinu, turizam i telekomunikacije, Slobodan Nedeljković, pomoćnik ministra MUP-a i Luka Milinković, stručni saradnik za informacionu bezbednost PC PRESS, a moderator u ovoj sesiji je bila Marina Raguš, predsednik Pododbora za informatičko društvo i digitalizaciju. Ona je istakla da će jedno od narednih javnih slušanja posebno obraditi temu zaštite podataka o ličnosti. Istakla je, takođe, da je međusektorska saradnja veoma bitna, kao i da državne institucije moraju da zaštite podatke da ne bi taj teret padao na građane koji su krajnji korisnici. Jedino na taj način se stiče poverenje u institucije, jer građani moraju da znaju ko upravlja njihovim podacima, gde idu ti podaci i ko može da ih koristi.

 Nadovezujući se na temu zaštite podataka o ličnosti, Slobodan Nedeljković je podvukao da su bioetrijski podaci u stvari najosetljiviji podaci u smislu sveobuhvatnosti. To su podaci koji se koriste kod izdavanja ličnih karata i pasoša. Problem se uočava u nesavršenosti registara podataka. Uvođenje biometrijskih ličnih karata je dovelo do drastičnog pada osnivanja fantomskih firmi. Kada se konačno formiraju centralni registri, MUP-u će biti potrebno oko 10 godina da potpuno usavrši sistem zaštite za čuvanje podataka. Trenutno, najveća opasnost u okviru MUP-a je interna, tačnija to je ljudski faktor. MUP-ovi sistemi zaštite su prilično dobri i u njih se mnogo ulaže. Te mere su toliko stroge da se pasoši ne mogu falsifikovati jer je potrebno da sedam celina u okviru MUP-a zakaže. U međusektorskoj saradnji sa drugim državnim oragnima se koriste razni setovi zaštite, jer u toj saradnji dolazi do najveće izloženosti riziku. Čuvanje interne baze MUP-a je regulisano zakonom i u MUP-u se svi zaposleni strogo pridržavaju propisanih zakonskih normi.

 Na pitanje Marine Raguš: šta su podaci o ličnosti, Slobodan Nedeljković je istakao da je matični broj zaštićen podatak, kao i broj lične karte jer su jedinstveni. Po njemu, matični broj ne bi trebalo da bude zaštićen podatak, jer je to broj koji određuje nečiji identitet, ali da ovakav podatak mora biti zaštićen da se ne bi došlo u situaciju da to bude ulaz u druge informacione podatke. Informacioni podaci su oni podaci koji se nalaze u ličnoj karti ili pasošu i oni moraju ostati zaštićeni, kao i biometrijski podaci, ali se takođe mora voditi i računa o podacima koji se ostavljaju na društvenim mrežama.

 Mihajlo Jovanović je pojasnio da se savremena elektronska uprava zasniva na četiri registra: stanovništva, privrede, nepokretnosti i adresni registar. Do pre par godina, svi ovi registi su bili veoma neuredni, ali se pre godinu dana zakonodavac pobrinuo da Centralni registar stanoništa bude predmet zakona i na taj način se uredi, mada je ova situacija veoma komleksna za rešavanje. Naime, podaci građana se čuvaju u 13 različitih baza podataka, u pet različitih institucija. Tu je MUP svakako najbitniji, jer generiše matične brojeve, ali su, na primer, matične knjige u ingerenciji Ministarstva za državnu upravu i loklanu samoupravu.

 Na Portalu elektronske uprave su ovi podaci objedinjeni i građani ih mogu videti. Dobro je i da drugi državni organi koriste ovaj portal, pristupaju ovim podacima i na taj način mogu da prečiste i svoje baze, ukoliko utvrde neke nepravilnosti ili anomalije.Uvek prisutan problem leži u činjenici lakoće pristupa samom Portalu i činjenice da li je taj pristup bezbedan. Zbog toga, na Portalu prilikom prijavljivanja i pristupa podacima koji treba da se koriste postoji tri nivoa zaštite: sa nalogom i šifrom, koji je unapređen u saradnji sa MUP-om, jer se kopija lične karte koja mora da se pošalju upoređuje i proverava sa bazom MUP-a; zatim tu je i sistem sa kvalifikovanim elektronskim potpisom, ali i srednji nivo zaštite gde se potvrda identiteta vrši posredstvom mobilnog telefona.

 Naredni projekat koji će raditi Kancelarija je izrada socijalnih karata stanovništa. Zakon o tome je usvojen i kreće implementacija koja podrazumeva osnovanost dobijanja socijalne pomoći. Ova socijalna karta će se oslanjati na Centralni registar stanovništva i na taj način će ukršeni i upoređeni podaci pokazati da li postoji osnov za apliciranji ili dobijanje socijalne pomoći. Radom na ovakav način se očekuje efekt velike uštede sredstava u budžetu.

 Sava Savić, iz Ministarstva za trgovinu, turizam i telekomunikacije se nadovezao i istakao da je bezbednost jednog informacionog sistema okarakterisana snagom njegove najslabije karike. Zakon određuje koji su podaci podaci o ličnosti, ali građani često na društvenim mrežama ostavljaju sve svoje podatke, te se tako ispostavilo da je ljudski faktor najslabija karika u sistemu informacione bezbednosti. Socijalni inženjering je vrlo brzo uznapredovao, mnogo brže nego svest i edukacija korisnika digitalnih tehnologija. Zbog toga se sada akcenat stavlja na izradu i realizaciju projekata koji za cilj imaju uvođenje politika bezbednosti, sa fokusoma na korisnike – podizanje svesti, edukacija i poštovanje procedura, uz obuke, edukaciju i treninge za službenike. Ove stvari prave drastičnu razliku u bezbednom korišćenju digitalne tehnologije. Pored sistemskih, normativnih mera, ministrstvo vrši i inspekcijski nadzor, kao vid dodatne kontrole.Dodao je i da se šteta koju globalna ekonomija trpi od sajber kriminala procenjuje na oko 5,5 triliona u 2020. godini, a da se u narednom periodu očekuje i eksponencionalni rast ovog trenda zbog potpune digitalizacije.

 Luka Milinković se nadovezao tvrdnjom da konstantna edukacija i efektne kampanje koje su dobro osmišljene mogu takođe da pomognu u postupku podizanja svesti o digitalnoj bezbednosti.

 Pitanje Marine Raguš o količini podataka koji se čuvaju i da li građani imaju pravo da traže da se određeni podaci o njima unište, jer nisu više relevantni, je otvorilo diskusiju o broju i nameni postavljenih kamera u Beogradu, te je Slobodan Nedeljković pojasnio da Beograd ima najveći stepen pokrivenosti kamerama (na 800 lokacija ima oko 2.000 kamera), te da su one postavljene u svrhu kontrole bezbednosti saobraćaja, kao i da je velika većina kamera (njih oko 90%) usmereno na saobraćanice, a tek oko 10% je usmereno na bezbednosno interesantne zone (poput trgova, peščkih zona i sl.), zbog samih pešaka.

 Negirao je navode da u Republici Srbiji postoje postavljene kamere koje mogu da čitaju biometrijske podatke. Ova situacija nije do kraja zakonski regulisana i Poverenik za zaštitu podataka o ličnosti je bio na stanovištu da ova meterija mora biti predmet posebnog zakona. Činjenica je da postoje kamere za prepoznavanje registarskih tablica i MUP ima trenutno 14 postavljenih kamera za te namene, a biće postavljeno u narodnom periodu oko 100. Broj ovakvih kamera na nivoima lokalnih samouprava je veći, ali njihov doprinos u kontroli bezbednosti saobraćaja je veliki. Podsetio je i da pored MUP-a i drugi subjekti postavljaju video nadzor, od privatnih lica, preko firmi, pa do državnih oragana.

 Nakon iscrpne diskusije, javno slušanje je završeno u 15,45 minuta.

 Sastavni deo Informacije sa javnog slušanja čini i video snimak javnog slušanja.

 SEKRETAR ODBORA ZAMENIK PREDSEDNIKA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 prof. dr Marko Atlagić

Dostavljeno:

*u Narodnoj skupštini Republike Srbije*:

- predsedniku

- članovima Odbora za obrazovanje, nauku, tehnološki razvoj i informatičko društvo